Ikke siden i fjor vinter, da det ble gjort en omfattende manuell telling, har Skyss visst nøyaktig hvor mange som tar Bybanen eller reiser med buss.

Skyss har helt siden oppstarten av Bybanen hatt problemer med å få reisende med periodebillett til å registrere kortet sitt ved påstigning.

Billettsystemet, som koster 230 millioner kroner, fungerte ikke etter intensjonen. Da mobilbillett ble innført i januar i år, mistet Skyss helt kontrollen over passasjertall på forskjellige avganger.

VET BARE TOTALTALLET PÅ HVOR MANGE SOM REISER

– Manglende avlesning av kort og billetter har gjort at billettsystemet aldri har gitt oss eksakte data. Når folk kjøper mobilbillett blir heller ikke den registrert på en bestemt avgang, bare som reisende innenfor sone Bergen, sier kommunikasjonsrådgiver for Skyss, Ingrid Dreyer.

Det betyr at Skyss bare vet totaltallet på hvor mange som kjøper billett for buss og Bybane.

– Men er det ikke problematisk når dere ikke vet belegget på forskjellige bussavganger?

– Det hadde vært en fordel å ha best mulig datagrunnlag, men vi mener likevel at vi har et grunnlag til å justere tallene.

– Vi får frem et bilde av dagens situasjon med å bruke tellingene fra i fjor vinter og sammenstille dem med billetteringsdata. Da får vi frem et cirkatall på antall reisende på ulike ruter og til ulike tider.

JOBBER MED NYTT TELLESYSTEM

Dreyer påpeker at Bybanen uansett kjører med maksimal kapasitet, slik at detaljerte passasjertall ikke ville gjøre så mye fra eller til når man snakker om dimensjoneringen av tilbudet.

– Men når det gjelder busstrafikken ville det i en del tilfeller gjort det enklere med raskere tilgang til gode passasjerdata. Derfor prøver Skyss på nytt å innføre et automatisk system som skal få dem ut av telleknipen. Det er derfor vi nå bruker tid og ressurser på å innføre automatisk passasjertelling, sier hun.

Tellingssystemet er en integrert del av sanntidssystemet. Automatisk passasjertelling foregår ved hjelp av elektroniske telleapparat som monteres over dør i buss og bane. Tellesystemet skal prosessere hvilken linje bussen kjører på, hvilken avgang og tidspunkt, holdeplassen den er på og om reisende går av eller på.

TELLING PÅ 150 BUSSER

– Frem til mars 2016 vil det bli installert elektronisk passasjertellingsutstyr i cirka 150 busser. Det er ti busser som kjører rundt med dette utstyret i dag.

– Visste dere at det ville bli vanskelig å få oversikt over passasjertallet da dere innførte mobilbillett?

– Ja, dette var en helt sentral del av vurderingen da vi besluttet å innføre mobilbillett. Hensynet til kundene og til effektiv drift veide tyngst. Raskere påstigning gjør dessuten reisetiden kortere, noe som er en fordel også for driften, påpeker Dreyer.

– I tillegg var vi allerede i gang med å se på mulighetene for automatisk telling. At det er et lite tidsgap mellom bruken av reisestatistikk i billettsystemet og innføring av et automatisk passasjertellingssystem, ser vi på som udramatisk.

– Hvordan kan dere endre ruter når dere ikke vet hvor mange som tar bussen?

– Nå er vi i driftsfase på alle ruteområder og har mindre behov for å gjøre endringer. I den grad vi faktisk gjør ruteendringer, gjøres dette ut fra kjente data, sier hun.

Dreyer påpeker at passasjertall fra billettsystemet aldri har vært den eneste kilden.

– Vi baserer oss også på rapportering og loggføring av avvik, forsinkelser, frakjøringer og fulle busser fra operatørselskapene og på tilbakemeldinger fra kunder.